Ryke visbevolking in Goukamma-gebied nagevors | Netwerk24
Deur Jackie Kruger 23 November 2019 07:28
CapeNature het met 'n navorsingsprojek in die Goukamma-natuurreservaat by Buffelsbaai in Knysna begin na die diversiteit en oorvloed van vis in en om sy mariene beskermde gebied.
Volgens CapeNature word Wêreldvisseryedag jaarliks op 21 November gevier om die belangrikheid van vis te beklemtoon.
Die Goukamma-natuurreservaat se mariene beskermde gebied is ryk aan visspesies. Foto: Verskaf
CapeNature sê in 'n verklaring die navorsingsprojek word in samewerking met vrywilliger-hengelaars gedoen.
Die Goukamma- beskermde gebied het tot stand gekom om die aanlandige mariene omgewing te beskerm. Data word ingesamel tydens agt naweekuitstappies per jaar deur agt vrywilliger-hengelaars.
Die bevolkings van lynvis-spesies by die kus word gemonitor om die grootte en ouderdom van visbevolkings oor tyd vas te stel.
Volgens CapeNature dra die bestuur van mariene beskermde gebiede by tot die volhoubare bestuur van visbevolkings en gesonde ekostelsels.
Belangrike visspesies wat groot genoeg is, word gemerk.
Die data word gebruik vir die Oseanografiese Navorsingsinstituut in Durban, onder meer om visse se groei en bewegings beter te verstaan. Visbevolkings in en om die mariene beskermde gebied word dan deur die navorsers vergelyk.
Wayne Meyer, veldwagter in die Goukamma-natuurreservaat, sê Goukamma is steeds oop vir kusvissery, hoewel dit 'n beskermde mariene gebied is. Dit bring mee dat die aanlandige lynvis-spesies min beskerming geniet.
'n Versoek is by die departement van omgewingsake ingedien om 'n deel van die kus vir lyn-hengel te sluit.